Maa peal jalg värises päris tugevalt, uksele minek oli ka suhteliselt hirmus, uksel juba normaalne, kerge värin ikka jäi. Esimene varustusega hüpe. Viimastel hüpetel olin püüdnud hästi korralikku väljahüppeasendit saada ja sain karmid tropikeerud. Seekord siis varustus kõhu peal, toetusin küljega vastu ust ja Läänlase käsu peale poetasin kuidagi kaarega ennast õue. Stabika all oli ikka väga vinge jälle lennata.  Varustus ei tahtnud näkku lennata, nagu hoiatati. Automaat jõudis laksu panna sekundi murdosa varem, kui rõngast tõmbasin. Valmistusin kõvadeks tropikeerdudeks ja... Ei midagi, mitte ühtki keerdu! Kuppel korras, varustus lahti. Ootasin kõvemat laksu, kui tegelikult tuli. Pöörasin allatuult ja taipasin, et see läheb küll metsa vist. Ei osanud vabaotsi ka kummalegi poole tirida, mõtlesin, et läheb, kuhu läheb. All oli mingi ümberkukkunud puusara, sinna küll nagu ei tahtnud. Ühel hetkel siis hakkasid puuladvad juba  päris lähedale jõudma, asend sisse... Sain pidama, silmad lahti. Kurat, päris kõrgel raisk.. Varustuse kott oli teise puu otsas, köis üle puuladva ja tiris mind ülespoole. Nii, karabiini ma pinge all lahti ei saa. Punnisin kuidagi varustuserakmete jalarihma lahti, abi sellest suurt midagi polnud. Kurat, enne hüpet just sai Sätsiga räägitud, et varustuse kotil peaks cut-away võimalus olema ja meenutasime Tamosjunast, kes 2002.a. Ridalis varustusega kahe puu vahele rippu jäi. Kohale jõudsid kohalikud poisid  ja Kirill, kes hakkas kohe januse näoga mind keelitama, et ma varu lahti tõmbaks.. :) No nii kõrgelt ma mööda varutroppe küll ronima hakata ei julge. 1 poiss ronis varustuse koti juurde ja üritas seda lahti tegema hakata, mis päris pika pusimise peale lõpuks õnnestus. Enne mõtlesin, et kui saab koti lahti, panen kiivri pähe ja hakkan ennast kuidagi alla sebima, kuid nii kui kott pääses, murdus ära kuivanud oks, millel istusin. Hetke rippusin ühe oksa küljes, mõistsin selle tegevuse mõttetust, asend sisse ja  kolaki maha. Haiget ei saanudki. Tirisin isuga ühe suitsu, siis proovisime kuplit alla sikutada. Ei õnnestunud. Vist vaja üks jäme oks maha võtta. Ets hakkas seda oma suure noaga raiuma. Kui ta oli seda juba päris tükkaega teha saanud, õnnestus Kirillil kuppel alla tirida... :) Kokkuvõttes igatahes elamust küll ja küll..